Miestne zastupiteľstvo mestskej časti Bratislava-Petržalka

Materiál na rokovanie Miestneho zastupiteľstva
mestskej časti Bratislava-Petržalka konaného 
dňa 06. mája 2008

Materiál číslo: 162/2008

K bodu:   Správa z kontroly hospodárenia Materskej školy Bradáčova č. 4, Bratislava

Predkladá: 					Návrh uznesenia: 

Miroslav Skovajsa				Miestne zastupiteľstvo mestskej časti 
miestny kontrolór				Bratislava-Petržalka

						b e r i e   n a   v e d o m i e 

						Správu z kontroly hospodárenia
						Materskej školy Bradáčova č. 4,
						Bratislava

Miestny úrad mestskej časti Bratislava-Petržalka
útvar miestneho kontrolóra 

Správa 
z kontroly hospodárenia Materskej školy Bradáčova č. 4, Bratislava 

      V súlade s ustanovením § 18d, ods. 2, písmeno b) zákona SNR číslo 369/1990 Zb. o obecnom zriadení v znení neskorších zmien a doplnkov, „Plánom kontrolnej činnosti útvaru miestneho kontrolóra na obdobie od 1. januára 2008 do 30. júna 2008“ schváleným uznesením Miestneho zastupiteľstva mestskej časti Bratislava-Petržalka číslo 137 dňa 18. decembra 2007 a na základe príkazu miestneho kontrolóra č. 3/2008 zo dňa 14. februára 2008 vykonali kontrolóri útvaru miestneho kontrolóra kontrolu hospodárenia Materskej školy Bradáčova č. 4, Bratislava za obdobie roka 2007 v čase od 18. februára 2008 do 10. marca 2008. 
      Účelom kontroly bolo zistiť, či jednotliví zodpovední zamestnanci materskej školy postupovali pri hospodárení v kontrolovanom období v súlade s platnými všeobecne záväznými právnymi predpismi,  internými normatívnymi aktami zriaďovateľa a usmerneniami  Strediska služieb školám a školským zariadeniam Petržalka. 
      Materská škola Bradáčova č. 4, Bratislava, bola zriadená dňom 15. februára 1978. V zmysle ustanovenia § 2 ods. g) bod 3, zákona NR SR č. 416/2001 Z.z. o prechode niektorých pôsobností z orgánov štátnej správy na obce a na vyššie územné celky prešla od 1. júla 2002 zriaďovateľská funkcia Materskej školy Bradáčova č. 4 na Mestskú časť Bratislava-Petržalka. 
      Uznesením Miestneho zastupiteľstva mestskej časti Bratislava-Petržalka bolo dňom 01. júla 2002 zriadené Stredisko služieb školám a školským zariadeniam Petržalka (ďalej len stredisko služieb).
      Organizačnou súčasťou strediska služieb je i Materská škola Bradáčova č. 4, ktorá je školským zariadením bez právnej subjektivity. 
Finančné prostriedky na prevádzku jej v rámci schváleného rozpočtu mestskej časti na príslušný kalendárny rok poskytuje stredisko služieb formou preddavku, ktorý sa mesačne zúčtováva. 
      Do funkcie riaditeľky materskej školy bola od 01. júla 2004 po absolvovaní výberového konania a na základe návrhu rady školského zariadenia menovaná Kvetoslava Kmotorková, na päťročné funkčné obdobie. 
      Vedenie operatívnej evidencie majetku materskej školy, evidenciu došlých faktúr, pokladničnú službu, čerpanie rozpočtových výdavkov a evidenciu úhrad príspevkov na čiastočnú úhradu nákladov spojených s hmotným zabezpečením v predškolskom zariadení zabezpečuje riaditeľka materskej školy. V súvislosti s vykonávaním uvedených činností má v zmysle ustanovení § 182 zákona č. 311/2001 Z.z. (Zákonník práce v platnom znení) uzatvorenú so zamestnávateľom dohodu o hmotnej zodpovednosti. 

Rozpočet roku 2007
      Rozpis mesačných preddavkov na rozpočtové výdavky v roku 2007 bol vyhotovený podľa položiek platnej rozpočtovej klasifikácie. Rozpočtový objem finančných prostriedkov na rok 2007 určilo materskej škole stredisko služieb v čiastke 57.600.- Sk, na jedno dieťa navštevujúce materskú školu 600,00 /rok. V roku 2007 mala materská škola v štyroch triedach celkom 96 detí. V novembri 2007 poskytlo stredisko služieb materskej škole mimoriadny preddavok v čiastke 5.000.- Sk a v mesiaci december 10.600.- Sk.
- 2 - 

Kontrolou dokladov vyúčtovania preddavku poskytnutého na mesiac november a december 2007 bolo zistené, že mimoriadne poskytnuté preddavky boli použité na zakúpenie učebných pomôcok, čistiacich prostriedkov a osobných ochranných pracovných prostriedkov zamestnancom, a k 31.12.2007 vyúčtované. 
      Celkom poskytnuté finančné prostriedky v roku 2007 predstavovali finančnú čiastku vo výške 73.200.- Sk. V rámci čerpania finančných prostriedkov schválených vo výdavkovej časti rozpočtu na štandardnú údržbu budov a objektov bola v Materskej škole Bradáčova č. 4 realizovaná v roku 2007 obnova vnútorných malieb a náterov v čiastke 121.000.- Sk, obnova podlahových krytín v čiastke 89.000.- Sk a montáž vonkajšieho osvetlenia areálu materskej školy v čiastke 18.229.- Sk. 

Vedenie evidencie majetku materskej školy, inventarizácia vykonaná k 31.12.2007
      Na základe ustanovení § 29 a § 30 zákona NR SR č. 431/2002 Z.z. o účtovníctve v znení neskorších zmien a doplnkov a Všeobecne záväzného nariadenia Mestskej časti Bratislava-Petržalka č. 3/1994 o zásadách hospodárenia s majetkom v jeho úplnom znení, vydal riaditeľ Strediska služieb školám a školským zariadeniam Petržalka dňa 06.12.2007 „Príkaz č. 6/2007“ na vykonanie inventarizácie všetkých zložiek hmotného a nehmotného majetku, pohľadávok a záväzkov, cenín, hotovosti v pokladniach, stavu peňažných prostriedkov na účtoch a skladových zásob ku dňu zostavenia riadnej účtovnej závierky za rok 2007, t.j.  k 31.12.2007. Súčasťou vydaného príkazu boli „Metodické pokyny“ a  “Časový harmonogram“ vykonania inventarizácie majetku, záväzkov a rozdielu majetku a záväzkov,  menovanie  ústrednej inventarizačnej komisie i jednotlivých dielčich inventarizačných komisií, zodpovedných za včasné a správne vykonanie inventarizácie. Inventarizačná komisia v zmysle citovaného príkazu a časového harmonogramu vykonala inventarizáciu, pri ktorej zistila nasledovný stav majetku: 

Inventarizovaná zložka majetku		fyzický stav		účtovný stav	    rozdiel
Dlhodobý hmotný majetok			499.996,22 Sk		499.996,22 Sk		0
Operatívna evidencia				128.398,00 Sk		128.397,00 Sk		0
Pokladničná hotovosť		                                   0	                      0		0
Bankový účet                                                            0		          0                       0

      Hodnota budovy materskej školy v čiastke 6.920.775,00 Sk  a pozemku 4.461.000,- Sk bola inventarizovaná v rámci inventarizácie Strediska služieb školám a školským zariadeniam Petržalka, ktoré budovy a pozemky vedie vo svojej prvotnej i účtovnej evidencii. 
      Porovnaním stavu majetku materskej školy vedenom v účtovníctve so stavom v zápisnici dielčej inventarizačnej komisie vyhotovenej dňa 10.01.2008 neboli zistené rozdiely. 
Vykonanie inventarizácie k 31.12.2007 bolo potvrdené fyzickou kontrolou systémom náhodného výberu (kabinet telesnej výchovy, zborovňa, III. trieda, III. spálňa, hala-I. poschodie) dňa 26. februára 2008 pri ktorej bolo zistené, že kontrolovaný majetok sa nachádza v priestoroch materskej školy a je označený inventárnymi číslami v súlade s vyhotovenými miestnymi inventúrnymi zoznamami. Touto kontrolou nebol zistený majetok, ktorý nie je evidenčne podchytený vo vedenej evidencii majetku materskej školy, ani bez označenia inventárnym (prípadne evidenčným) číslom. 
      Na základe nadobúdacích dokladov (faktúry, doklady o úhradách v hotovosti a prevodky majetku) bol v roku 2007 zaradený do prvotnej i účtovnej evidencie materskej školy drobný hmotný majetok v celkovej sume 66.565,10 Sk. Vyradenie poškodeného, neupotrebiteľného alebo prebytočného majetku v priebehu roka 2007 nebolo uskutočnené. 
- 3 - 

      V objekte materskej školy sa nachádza školnícky byt, ktorý je prenajatý zamestnankyni Strediska služieb školám a školským zariadeniam Petržalka – riaditeľke Materskej školy Ševčenkova č. 35, Bratislava. Kontrolou predpisov a platieb za užívanie bytu bolo zistené, že k 31.12.2007 nie sú evidované nevyrovnané pohľadávky. 

Vedenie účtovníctva a zúčtovanie poskytnutých preddavkov 
      Materská škola Bradáčova č. 4, Bratislava, je preddavkovým zariadením Strediska služieb školám a školským zariadeniam Petržalka. Čerpanie poukazovaného preddavku na bežné prevádzkové výdavky sa evidujú v peňažnom denníku preddavkových zariadení. 
Doklady zúčtovania poskytnutého preddavku spolu s vyplneným peňažným denníkom mesačne do piateho dňa nasledujúceho mesiaca predkladá riaditeľka materskej školy na zúčtovanie určenej zamestnankyni ekonomického oddelenia strediska služieb. Pred zaúčtovaním čerpania preddavku zodpovedná zamestnankyňa ekonomického úseku vykoná priebežnú finančnú kontrolu dokladov v zmysle zákona č. 502/2001 Z.z. o finančnej kontrole.
      Stredisko služieb školám a školským zariadeniam Petržalka má vyhotovenú internú smernicu „Zásady obehu účtovných dokladov“ ktorá v časti 2. „Preddavky a ich vyúčtovanie“ stanovuje termíny a povinnosti zamestnancov zodpovedných za včasné, správne a úplné vyúčtovanie preddavkov poskytovaných na prevádzku. 
      Riaditeľka materskej školy vedie knihu dodávateľských faktúr v ktorej sú evidované faktúry za bežné výdavky hradené počas roku 2007 z finančných prostriedkov do výšky preddavkov poskytovaných na prevádzku (odborná literatúra, kancelárske potreby, čistiace prostriedky, poštové a cestovné poplatky). 
Zálohové faktúry za elektrickú energiu, plyn, poplatky za vodné a stočné, eviduje a uhrádza Stredisko služieb školám a školským zariadeniam Petržalka.
      Podrobnou kontrolou peňažných denníkov za január – december 2007 bolo zistené, že tieto sa vedú podľa predtlače a jednotlivé položky v nich evidované sú doložené príslušnými dokladmi, a to faktúrami, výpismi z bankového účtu, príjmovými a výdavkovými pokladničnými dokladmi, dokladmi o nákupe pri uskutočnení nákupov hotovostnou platbou.
      V súlade s ustanovením § 29, ods. 3 zákona NR SR č. 431/2002 Z.z. o účtovníctve v znení neskorších zmien a doplnkov, bola v roku 2007 uskutočnená inventarizácia pokladničnej hotovosti v dňoch 22. februára 2007, 28. mája 2007, 7. septembra 2007 a 19. októbra 2007. 
Pri vykonanej kontrole neboli zistené nedostatky, ani rozdiely finančnej hotovosti a evidenčného stavu. 
     Kontrolou dodávateľských faktúr dokladujúcich nákupy čistiacich prostriedkov v obchodnej spoločnosti Metro v mesiacoch február (faktúra č. 0121 z 14.02.2007 v čiastke 992,50 Sk), máj  (faktúra č. 0199 z 22.05.2007 v čiastke 339,50 Sk) a december 2007 (faktúra č. 0107 z 12.12.2007 v čiastke 882,50 Sk) bolo zistené, že tieto nespĺňali formálne náležitosti účtovných dokladov v zmysle ustanovenia § 10 zákona č. 431/2002 Z.z. o účtovníctve. Riaditeľka materskej školy pri úhrade faktúr použila omylom nákupnú kartu vystavenú na jej súkromnú firmu, a nie kartu materskej školy. Z uvedeného dôvodu bola na predmetných faktúrach nesprávna adresa.

      Z vykonanej kontroly bol vyhotovený protokol, ktorého prerokovanie sa uskutočnilo dňa  09. apríla 2008. V zmysle záverov prerokovania protokolu prijal riaditeľ Strediska služieb školám a školským zariadeniam Petržalka v súčinnosti s riaditeľkou Materskej školy Bradáčova č. 4, Bratislava, tri opatrenia na odstránenie a nápravu zisteného nedostatku.